അച്ഛന് പെട്രോള് പമ്ബില് ജോലി, മകള് കെമിക്കല് എന്ജിനീയറിംഗ് പഠിക്കുന്നു കേന്ദ്രമന്ത്രി പറഞ്ഞ ആ അച്ഛനും മകളും ഇവരാണ് കേന്ദ്ര പെട്രോളിയം മന്ത്രി ഹര്ദീപ് സിങ് പുരിയുടെ ട്വീറ്റിലൂടെ വൈറലായി കണ്ണൂരിലെ അച്ഛനും മകളും. പെട്രോള് പമ്ബില് ജോലി ചെയ്ത് മകളെ ഇന്ത്യയിലെ ഉയര്ന്ന വിദ്യാഭ്യാസ സ്ഥാപനത്തില് പെട്രോ കെമിക്കല് എന്ജിനീയറിംഗില് ബിരുദാനന്തര ബിരുദ പഠനത്തില് എത്തിച്ച മലയാളിയെയാണ് മന്ത്രി രാജ്യത്തിന് പരിചയപ്പെടുത്തിയത്. 20 വര്ഷമായി പയ്യന്നൂര് ടൗണിലെ ഐ.ഒ.സി. പമ്ബിലെ ജീവനക്കാരനാണ് അന്നൂര് ശാന്തിഗ്രാം വാര്ഡിലെ എസ്. രാജഗോപാലും ബജാജ് മോട്ടോഴ്സില് ജീവനക്കാരിയായ ഭാര്യ കെ.കെ ശോഭനയുമാണ് മകള് ആര്യാ രാജഗോപാലിന് ഉന്നത വിദ്യാഭ്യാസം നല്കിയ മാതൃകാദമ്ബതിമാര്. സെന്റ് മേരീസ് ഗേള്സ് ഹൈസ്കൂളില് ഹൈസ്കൂള് വിദ്യാഭ്യാസവും കണ്ടങ്കാളി ഷേണായി സ്മാരക ഗവ. ഹയര് സെക്കന്ഡറി സ്കൂളില് ഹയര് സെക്കന്ഡറി വിദ്യാഭ്യാസവും ഉന്നത മാര്ക്കോടെ പൂര്ത്തിയാക്കിയ ആര്യ എന്ഐടി കാലിക്കറ്റില് നിന്ന് പെട്രോ കെമിക്കല് എന്ജിനീയറിംഗില് ബിടെക് ഉന്നത വിജയം നേടിയാണ് കാണ്പൂര് ഐഐടിയില് എത്തിയത്. ഐഒസിയുടെ റീജിയണല് മാനേജര് ഐഒസി ഡീലര്മാരുടെ വാട്സാപ്പ് ഗ്രൂപ്പില് പങ്കുവെച്ച ഇവരുടെ കഥ പിന്നീട് സമൂഹ മാധ്യമങ്ങള് ഏറ്റെടുക്കുകയായിരുന്നു. അവസാനം പെട്രോളിയം മന്ത്രിയുടെ ശ്രദ്ധയില് വരെ ഈ അച്ഛന്റെയും മകളുടെയും ജീവിതമെത്തി.